钦定古今图书集成/历象汇编/庶征典/第097卷 > 《观象玩占》 > 后汉
## 钦定古今图书集成/历象汇编/庶征典/第097卷 > 《观象玩占》 > 后汉

### 光武帝建武 年潞县火

按《后汉书光武帝本纪》，不载。　按《五行志》，建武中，渔
阳太守彭宠被征，书至明日，潞县火灾起城中，飞出
城外，燔千馀家，杀人。京房《易传》曰：“上不俭，下不节，盛
火数起，燔宫室。”儒说：“火以明为德而主礼。”时宠与幽
州牧朱浮有隙，疑浮见浸谮，故意狐疑。其妻劝无应
征，遂反叛，攻浮，卒诛灭。

### 和帝永元八年宣室殿火

按《后汉书和帝本纪》。“永元八年十二月丁巳。南宫宣
室殿火。”　按《五行志》。“是时和帝幸北宫。窦太后在南
宫。明年窦太后崩。”

永元十三年八月，盛馔门阁火。

按《后汉书和帝本纪》：“十三年八月己亥，北宫盛馔，门
阁火。”　按《五行志》：“是时和帝幸邓贵人，阴后宠衰，怨
恨上，有欲废之意。明年会得阴后，挟伪道，事遂废，迁
于桐宫，以忧死，立邓贵人为皇后。”

永元十五年，城固南城门灾。

按《后汉书和帝本纪》不载。　按《五行志》，十五年六月
“辛酉，汉中城固南城门灾。”此孝和皇帝将绝世之象
也。其后二年，宫车晏驾，殇帝及平原王皆早夭折，和
帝世绝。

### 安帝永初二年汉阳河阳火

按《后汉书安帝本纪》，“永初二年夏四月甲寅，汉阳城
中火，烧杀三千五百七十人。”　按《五行志》，“永初二年
四月甲寅，汉阳、河阳城中失火，烧杀三千五百七十
人。”先是，和帝崩，有皇子二人，皇子胜、长。邓皇后贪殇
帝少，欲自养长，立之。延平元年，殇帝崩，胜有厥疾不
笃，群臣咸欲立之。太后以前既不立胜，遂更立清河
王子，是为安帝。司空周章等心不厌服，谋欲诛邓氏，
废太后、安帝，而更立胜。元年十一月，事觉，章等被诛。
其后凉州叛羌为害太甚，凉州诸郡，寄治冯翊、扶风
界。及太后崩，邓氏被诛。

永初四年。三月戊子。杜陵园火按《后汉书安帝本纪》云云。

### 元初四年二月壬戌武库火

按《后汉书安帝本纪》云云。　按《五行志》。“元初四年二
月壬戌。武库火。是时羌叛。大为寇害。发天下兵以攻
御之。积十馀年未已。天下厌苦兵役。”

### 延光元年阳陵火

按《后汉书安帝本纪》，“延光元年八月戊子，阳陵园寝
殿火。”　按《五行志》，延光元年八月戊子，阳陵园寝殿
火。凡灾发于先陵，此太子将废之象也。若曰不当废
太子以自翦，则火不当害先陵之寝也。明年，上以谗
言废皇太子为济阴王。后二年，宫车晏驾，中黄门孙
程等十九人起兵殿省，诛贼臣，立济阴王。

延光四年秋七月乙丑，渔阳城门楼灾。

按《后汉书安帝本纪》。不载。　按《五行志》云云。

### 顺帝永建三年七月茂陵灾

按《后汉书顺帝本纪》：永建三年“秋七月丁酉，茂陵园
寝灾，帝缟素，避正殿。辛亥，使太常王龚持节告祠茂
陵。”

### 阳嘉元年恭陵灾

按《后汉书顺帝本纪》，“阳嘉元年十二月庚子，恭陵百
丈庑灾。”　按《五行志》，“阳嘉元年，恭陵庑灾，及东西莫
府火。太尉李固以为奢僭所致，陵之初造，祸及枯骨，
规广治之尢饰。又上欲更造宫室，益台观，故火起莫
府，烧材木。”

### 永和元年承福殿火

按《后汉书顺帝本纪》，“永和元年冬十月丁亥，承福殿
火，帝避御云台。”　按《五行志》，永和元年“十月丁未，承
福殿火。”先是爵号阿母宋娥为山阳君。后父梁商本
国侯，又多益商封。商长子冀当继商爵，以商生在，复
更封冀为襄邑侯，追号后母为开封君。皆过差非礼。

### 汉安元年维阳火

按《后汉书顺帝本纪》，不载。　按《五行志》，“汉安元年三
月甲午，维阳刘汉等百九十七家为火所烧。后四年，
宫车比三晏驾。建和元年，君位乃定。”

### 桓帝建和二年北宫火

按《后汉书桓帝本纪》，建和二年五月癸丑，北宫掖廷
中德阳殿及左掖门火。　按《五行志》，建和二年五月
癸丑，北宫掖庭中德阳殿火，及左掖门。先是梁太后
兄冀挟奸枉，以故太尉李固、杜乔正直，恐害其事，令
人诬奏固、乔而诛灭之。是后梁太后崩，而梁氏诛灭。

### 延熹四年南宫丙署武库原陵火

按《后汉书桓帝本纪》，“延熹四年春正月辛酉，南宫嘉
德殿火。戊子，丙署火。二月壬辰，武库火。五月丁卯，原
陵长寿门火。”　按《五行志》，“延熹四年正月辛酉，南宫
嘉德殿火。戊子，丙署火。二月壬辰，武库火。五月丁卯，
原陵长寿门火。”先是亳后因贱人得幸，号贵人为后。
上以后母宣为长安君，封其兄弟，爱宠隆崇，又多封
无功者。去年春，白马令李云坐直谏死。至此，彗除心
尾，火连作。

延熹五年。春正月壬午。南宫丙署火。夏四月乙丑。恭
陵东阙火。戊辰虎贲掖门火。五月康陵园寝火。甲申
中藏府承禄署火。秋七月己未。南宫承善园火
按《后汉书桓帝本纪》云云。

延熹六年，康陵、平陵火。

按：《后汉书桓帝本纪》：“六年夏四月辛亥，康陵东署火。
秋七月甲申，平陵园寝火。”

延熹八年，南宫安陵德阳殿灾。

按《后汉书桓帝本纪》：“八年二月己酉，千秋万岁殿火。
夏四月甲寅，安陵园寝火。闰五月甲午，南宫长秋和
欢殿后钩楯掖庭朔平署火。十一月壬子，德阳殿西
阁黄门北寺火，延及广义神虎门，烧杀人。”

延熹九年，京师火光见。

按：《后汉书桓帝本纪》：“九年三月癸巳，京师有火光转
行，人相惊噪。”

### 灵帝熹平四年延陵园灾

按：《后汉书灵帝本纪》：“熹平四年六月，弘农延陵园灾，
遣使者持节告祠延陵。”

〈注〉成帝陵也。在今武阳县西。

### 光和四年永巷署灾

按：《后汉书灵帝本纪》：“光和四年闰九月辛酉，北宫东
掖庭永巷署灾。”

光和五年五月庚申，永乐宫署灾。

按《后汉书灵帝本纪》云云。　按《五行志》。五年五月庚
申。德阳前殿西北入门内。永乐太和宫署火。

### 中平二年南宫灾

按《后汉书灵帝本纪》，“中平二年二月己酉，南宫大灾，
火半月迺灭。”　按《五行志》，“中平二年二月己酉，南宫
云台灾。庚戌，乐城门灾，延及北阙道西，烧嘉德和欢
殿。”案云台之灾，自上起，榱题数百，同时并然。若就县
华镫，其日烧尽，延及白虎、威兴门，尚书符节兰台。夫

巾作慝，变乱天常，七州二十八郡，同时俱发，命将出
众，虽颇有所禽，然宛、广宗、曲阳尚未破坏，役起负海，
杼柚空悬，百姓死伤，已过半矣。而灵帝曾不克己复
礼，虐侈滋甚，尺一雨布，驺骑电激，官非其人，政以贿
成，内嬖鸿都，并受封爵。京都为之语曰：“今兹诸侯岁
也，天戒若曰，放贤赏淫，何以旧典为？”故焚其台门秘
府也。其后三月，灵帝暴崩，续以董卓之乱，火三日不
绝，京都为丘墟矣。

### 献帝初平元年霸桥灾

按《后汉书献帝本纪》，不载。　按《五行志》，“初平元年八
月，霸桥灾。其后三年，董卓见杀。